La temporada del Cinema d'Estiu 2025 comença el divendres 27
20 de juny de 2025

• Un total de 22 pel·lícules i 7 curts en 53 sessions componen la programació d'enguany, que es tancarà el 31 d'agost.

L'Eliana iniciarà el seu cicle de projeccions a la Terrassa del Cinema d'Estiu aquest divendres dia 27. Un any més, el municipi ofereix a la ciutadania la possibilitat de gaudir de cinema de qualitat a la fresca en les nits estivals.

L'estiu de 2025 ens portarà a la pantalla gran un total de 22 pel·lícules, la meitat d'elles estrenades en aquest mes de juny, de les quals es duran a terme, si l’oratge ho permet, un total de 53 sessions entre el 27 de juny i el 31 d'agost, amb l'habitual parèntesi de les Festes Majors entre el 5 i el 17 de juliol.

En la programació d'enguany, una vegada més, cal destacar el protagonisme de les pel·lícules de cap de setmana, 8 en total, que compten amb tres passes cadascuna. És ací quan es podran veure títols tan taquillers com ‘Lilo y Stich’; l'últim lliurament de la saga de Santiago Segura ‘Padre no hay más que uno 5’; l'última de la sèrie ‘Misión Imposible. Sentencia final’; l'esperada pels amants de l'esport del motor ‘F1’; o la també última de ‘Jurassic World: el renacer’.

També serà present el cinema espanyol, amb títols com ‘Un funeral de locos’, de Gómez Pereira; ‘Sirat’, dirigida per Oliver Laxe, o ‘La buena suerte’, de Gràcia Querejeta. Altres superproduccions destacables també en la cartellera són ‘Cónclave’ o el biopic sobre Bob Dylan ‘A complete unknown’.

Els curtmetratges procedents de l'última edició del festival L'Eliana Cinema també tindran enguany el seu espai en la pantalla gran de la Terrassa de l'Eliana. La projecció de 7 produccions precedirà a la de la pel·lícula en algunes sessions de la segona quinzena de juliol i del mes d'agost.

L'agradable entorn de la Terrassa d'Estiu estrena enguany una millora important quant a l'accessibilitat, amb la instal·lació d'una rampa. El preu de les entrades no ha patit cap increment respecte a anys anteriors, 3,5 euros la general i 2,5 la reduïda, i estaran a la venda en www.elientrada.es i una hora abans de les projeccions, totes a les 22.30 h, en taquilla.

L'acte de presentació de la programació ha tingut lloc aquest matí en el Saló de Plens de l'Ajuntament, amb la presència de l'alcalde, Salva Torrent; la regidora de Cultura, Eva Santafé; Pedro Uris, que ha col·laborat un any més en la confecció de la programació; i representants de L'Eliana Cinema. El primer edil va destacar el paper del Cinema d'Estiu de l'Eliana durant dècades “com una opció d'oci i cultura molt sana, gratificant i positiva per a la ciutadania”.